CELEX: 32021D1145
Language: bg
Date: 2021-06-30 00:00:00
Title: Решение за изпълнение (ЕС) 2021/1145 на Комисията от 30 юни 2021 година за прилагането на Директива 2009/103/ЕО на Европейския парламент и на Съвета спрямо проверките на застраховка „Гражданска отговорност“ при използването на моторни превозни средства, които обичайно се намират в Черна гора и в Обединеното кралство (текст от значение за ЕИП)

13.7.2021   
               
               
                  BG
               
               
                  Официален вестник на Европейския съюз
               
               
                  L 247/100
               
            
         РЕШЕНИЕ ЗА ИЗПЪЛНЕНИЕ (ЕС) 2021/1145 НА КОМИСИЯТА
         от 30 юни 2021 година
         за прилагането на Директива 2009/103/ЕО на Европейския парламент и на Съвета спрямо проверките на застраховка „Гражданска отговорност“ при използването на моторни превозни средства, които обичайно се намират в Черна гора и в Обединеното кралство
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2009/103/ЕО на Европейския парламент и на Съвета от 16 септември 2009 г. относно застраховката „Гражданска отговорност“ при използването на моторни превозни средства и за контрол върху задължението за сключване на такава застраховка (1), и по-специално член 2, буква б) във връзка с член 8, параграф 2 от нея,
         като има предвид, че:
         
                     (1)
                  
                  
                     Член 8, параграф 1, втора алинея от Директива 2009/103/ЕО постановява, че превозните средства, които обичайно се намират в трета държава, трябва да се третират, по отношение на необходимите за използването им валидна зелена карта или удостоверение за гранична застраховка, като превозни средства, които обичайно се намират на територията на Съюза, ако националните бюра на всички държави членки поотделно гарантират, всяко в съответствие с разпоредбите на собственото си национално законодателство в областта на задължителното застраховане, уреждането на претенции във връзка с настъпили на тяхна територия застрахователни събития, причинени от такива превозни средства.
                  
               
                     (2)
                  
                  
                     Член 2 от Директива 2009/103/ЕО обвързва прилагането на член 8 от същата директива спрямо превозните средства, които обичайно се намират в трета държава, със сключено споразумение между националните застрахователни бюра на държавите членки и националното застрахователно бюро на тази трета държава. Освен това, за да може член 8 от посочената директива да се прилага спрямо такива превозни средства, Комисията следва, след като установи в тясно сътрудничество с държавите членки, че е сключено такова споразумение, да определи датата на прилагане на тази разпоредба за тези превозни средства, както и видовете превозни средства, за които се прилага.
                  
               
                     (3)
                  
                  
                     На 30 май 2002 г. националните застрахователни бюра на държавите членки — страни по Европейското икономическо пространство, и останалите асоциирани държави сключиха споразумение за уреждане на претенциите във връзка с настъпили на тяхна територия застрахователни събития, причинени от превозни средства, които обичайно се намират на територията на друга страна по това споразумение, независимо дали тези превозни средства са застраховани или не („споразумението“).
                  
               
                     (4)
                  
                  
                     На 6 януари 2021 г. националните застрахователни бюра на държавите членки и тези на Андора, Босна и Херцеговина, Исландия, Лихтенщайн, Норвегия, Сърбия, Швейцария и Обединеното кралство подписаха допълнение към споразумението, с което последното бе изменено, за да се включи националното застрахователно бюро на Черна гора. В допълнението са предвидени практически механизми за премахване на проверките на застраховки на превозни средства, които обичайно се намират на територията на Черна гора и са обхванати от споразумението.
                  
               
                     (5)
                  
                  
                     Националното застрахователно бюро на Обединеното кралство бе страна по споразумението от 30 май 2002 г. Оттеглянето на Обединено кралство Великобритания и Северна Ирландия от Европейския съюз не промени ангажиментите на националното застрахователно бюро на тази държава към другите съответни национални застрахователни бюра.
                  
               
                     (6)
                  
                  
                     С това се удовлетворяват всички условия за премахване на наложените от Директива 2009/103/ЕО проверки на автомобилните застраховки „Гражданска отговорност“ на превозните средства, които обичайно се намират в Черна гора и в Обединеното кралство,
                  
               ПРИЕ НАСТОЯЩОТО РЕШЕНИЕ:
         
            Член 1
            Считано от 2 август 2021 г. държавите членки не проверяват застраховката „Гражданска отговорност“ при въвеждането в Съюза на всякакъв вид превозно средство, което обичайно се намира в Черна гора, с изключение на регистрираните там военни превозни средства.
         
         
            Член 2
            Считано от 2 август 2021 г. държавите членки не проверяват застраховката „Гражданска отговорност“ при въвеждането в Съюза на всякакъв вид превозно средство, което обичайно се намира в Обединеното кралство, с изключение на регистрираните там военни превозни средства.
         
         
            Член 3
            Държавите членки незабавно уведомяват Комисията за мерките, приети за прилагането на настоящото решение.
         
         
            Член 4
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено в Брюксел на 30 юни 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 263, 7.10.2009 г., стр. 11.